title: 2013/535/ЕС, Евратом: Решение на Европейския парламент от 17 април 2013 година относно освобождаването от отговорност във връзка с изпълнението на общия бюджет на Европейския съюз за финансовата 2011 година, раздел I — Европейски парламент

text:
               16.11.2013

               BG

               Официален вестник на Европейския съюз

               L 308/1

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на общия бюджет на Европейския съюз за финансовата 2011 година, раздел I — Европейски парламент
   (2013/535/ЕС, Евратом)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2011 година (1),

               —

               като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0225/2012) (2),

               —

               като взе предвид доклада относно бюджетното и финансово управление – Раздел I – Европейски парламент – финансова 2011 година (3),

               —

               като взе предвид годишния доклад на вътрешния одитор за финансовата 2011 година,

               —

               като взе предвид годишния доклад на Сметната палата относно изпълнението на бюджета за финансовата 2011 година, придружен от отговорите на институциите (4),

               —

               като взе предвид декларацията за достоверност (5) относно надеждността на отчетите, както и относно законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

               —

               като взе предвид член 314, параграф 10 и член 318 от Договора за функционирането на Европейския съюз, както и член 106а от Договора за Евратом,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6), и по-специално членове 145, 146 и 147 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (7), и по-специално членове 164, 165 и 166 от него,

               —

               като взе предвид член 13 от вътрешните правила относно изпълнението на бюджета на Европейския парламент (8),

               —

               като взе предвид член 166, параграф 1 от Регламент (ЕС, Евратом) № 966/2012, съгласно който всяка институция на Съюза се задължава да направи всичко необходимо за предприемане на действия по забележките, придружаващи решението на Европейския парламент за освобождаване от отговорност във връзка с изпълнението на бюджета,

               —

               като взе предвид своята резолюция от 25 март 2010 г. относно насоките за бюджетната процедура за 2011 година – раздели I, II, IV, V, VI, VII, VIII и IX (9),

               —

               като взе предвид своята резолюция от 18 май 2010 г. относно бюджетната прогноза за приходите и разходите на Европейския парламент за финансовата 2011 година (10),

               —

               като взе предвид член 77, член 80, параграф 3 и приложение VI към своя правилник,

               —

               като взе предвид доклада на комисията по бюджетен контрол (A7-0063/2013),

               A.

               като има предвид, че одитът на Сметната палата установи, че по отношение на административните разходи за 2011 г. всички институции са прилагали по задоволителен начин системите за наблюдение и контрол, които се изискват съгласно Регламент (ЕО, Евратом) № 1605/2002;

               Б.

               като има предвид, че на 24 април 2012 г. генералният секретар декларира, че е получил достатъчна увереност, че бюджетът на Парламента е изпълнен в съответствие с принципите на доброто финансово управление и че установената рамка за контрол осигурява необходимите гаранции за законосъобразността и редовността на свързаните с отчетите операции;

               1.

               Освобождава от отговорност своя председател във връзка с изпълнението на бюджета на Европейския парламент за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 68, 15.3.2011 г.

      (2)  ОВ C 348, 14.11.2012 г., стр. 1.

      (3)  ОВ C 164, 9.6.2012 г., стр. 1.

      (4)  ОВ C 344, 12.11.2012 г., стр. 1.

      (5)  ОВ C 348, 14.11.2012 г., стр. 130.

      (6)  ОВ L 248, 16.9.2002 г., стр. 1.

      (7)  ОВ L 298, 26.10.2012 г., стр. 1.

      (8)  PE 349.540/Bur/ann/def.

      (9)  ОВ C 4 E, 7.1.2011 г., стр. 20.

      (10)  ОВ C 161 E, 31.5.2011 г., стр. 258.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2011 година, раздел I — Европейски парламент
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2011 година (1),

                  —

                  като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0225/2012) (2),

                  —

                  като взе предвид доклада относно бюджетното и финансово управление – Раздел I – Европейски парламент – финансова 2011 година (3),

                  —

                  като взе предвид годишния доклад на вътрешния одитор за финансовата 2011 година,

                  —

                  като взе предвид годишния доклад на Сметната палата относно изпълнението на бюджета за финансовата 2011 година, придружен от отговорите на институциите (4),

                  —

                  като взе предвид декларацията за достоверност (5) относно надеждността на отчетите, както и относно законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

                  —

                  като взе предвид член 314, параграф 10 и член 318 от Договора за функционирането на Европейския съюз, както и член 106а от Договора за Евратом,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6), и по-специално членове 145, 146 и 147 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (7), и по-специално членове 164, 165 и 166 от него,

                  —

                  като взе предвид член 13 от вътрешните правила относно изпълнението на бюджета на Европейския парламент (8),

                  —

                  като взе предвид член 166, параграф 1 от Регламент (ЕС, Евратом) № 966/2012, съгласно който всяка институция на Съюза се задължава да направи всичко необходимо за предприемане на действия по забележките, придружаващи решението на Европейския парламент за освобождаване от отговорност във връзка с изпълнението на бюджета,

                  —

                  като взе предвид своята резолюция от 25 март 2010 г. относно насоките за бюджетната процедура за 2011 година – раздели I, II, IV, V, VI, VII, VIII и IX (9),

                  —

                  като взе предвид своята резолюция от 18 май 2010 г. относно бюджетната прогноза за приходите и разходите на Европейския парламент за финансовата 2011 година (10),

                  —

                  като взе предвид член 77, член 80, параграф 3 и приложение VI към своя правилник,

                  —

                  като взе предвид доклада на комисията по бюджетен контрол (A7-0063/2013),

                  A.

                  като има предвид, че на 11 юли 2012 г. председателят прие отчетите на Парламента за финансовата 2011 година;

                  Б.

                  като има предвид, че при заверяването на окончателните отчети счетоводителят на Парламента декларира, че е получил достатъчна увереност, че отчетите дават вярна и точна представа за финансовото състояние на Парламента във всички съществени аспекти, и че не е бил запознат с други въпроси, които изискват изразяването на резерви от негова страна;

                  В.

                  като има предвид, че на 24 април 2012 г. генералният секретар декларира, че е получил достатъчна увереност, че бюджетът на Парламента е изпълнен в съответствие с принципите на доброто финансово управление и че установената рамка за контрол осигурява необходимите гаранции за законосъобразността и редовността на свързаните с отчетите операции;

                  Г.

                  като има предвид, че одитът на Сметната палата установи, че по отношение на административните разходи за 2011 г. всички институции са прилагали ефективно системите за наблюдение и контрол, които се изискват съгласно Финансовия регламент, като 93 % от проверените 56 плащания (3 авансови и 53 окончателни плащания) не са засегнати от съществени грешки;

                  Д.

                  като има предвид, че съгласно обичайната процедура, на администрацията на Парламента беше изпратен въпросник, а отговорите бяха получени и обсъдени от комисията по бюджетен контрол в присъствието на заместник-председателя, отговарящ за бюджета, генералния секретар и вътрешния одитор.

         Полза от процедурата по освобождаване от отговорност на Парламента във връзка с изпълнението на бюджета

                  1.

                  Подчертава ползата от парламентарната процедура, водеща до годишното освобождаване от отговорност на Парламента във връзка с изпълнението на бюджета; отново заявява, че процедурата по освобождаване от отговорност на Парламента е допълнителна възможност за публично упражняване на задълбочен контрол на финансовото управление на институцията, като по този начин гражданите на Съюза могат по-лесно да разберат специфичната структура на управление, методи на работа и разходи за една демократична Европа на Парламента.

                  2.

                  Призовава Бюрото да включи като конкретна точка в дневния ред обсъждане на доклада за освобождаване от отговорност във връзка с изпълнението на бюджета през май или юни, малко след приемането му на пленарно заседание.

                  3.

                  Подчертава, че контролът е необходим, за да се гарантира, че администрацията на Парламента носи отговорност и че предвид големия интерес сред гражданите на Съюза и обществеността към процедурата по освобождаване от отговорност на Парламента е от съществено значение Парламентът да избягва всякакъв риск от непрозрачно управление и следователно да работи по напълно прозрачен начин, за да се гарантира, че на гражданите на Съюза се осигурява вярна и точна информация за начина, по който Парламентът използва предоставените му ресурси.

                  4.

                  Припомня, че тъй като Парламентът е органът, който отговаря за вземането на окончателно решение за освобождаване от отговорност във връзка с изпълнението на бюджета, е от решаващо значение процедурата по отношение на Парламента да се провежда по образцов начин и че следователно е необходимо да се предотвратяват и най-незначителните недостатъци, които биха могли да помрачат политическите постижения на демократичната институция на Европа и нейните усилия за постигане на по-голяма прозрачност и по-добро финансово управление.

                  5.

                  Посочва, че настоящата резолюция остава главно съсредоточена върху изпълнението на бюджета и освобождаването от отговорност за финансовата 2011 година и че нейната основна цел е да гарантира, че публичните средства на данъкоплатците се използват по най-добрия възможен начин, като се изтъкнат същевременно областите, в които могат да бъдат направени подобрения; насърчава компетентните органи на Парламента да продължат да повишават, на всички възможни равнища, ефективността на всекидневната работа на Парламента с постоянната цел да служи все по-добре на гражданите на Съюза;

                  6.

                  Отбелязва със задоволство качеството на размяната на мнения между заместник-председателя, отговарящ за бюджета, генералния секретар и комисията по бюджетен контрол, която беше проведена на 22 януари 2013 г. в контекста на процедурата по освобождаване от отговорност на Парламента за 2011 г.; отново заявява, че администрацията на Парламента носи отговорност по време на цялата процедура и че докладите за освобождаване от отговорност във връзка с изпълнението на бюджета на Парламента и дейността на неговата комисия по бюджетен контрол през последното десетилетие имаха голямо значение и доведоха до много положителни промени във финансовото управление на Парламента като например Устава на членовете на ЕП и Устава на парламентарните сътрудници; е решен да продължи това насърчаващо развитие, насочено към високи постижения и прозрачност в областта на управлението на публични финанси.

                  7.

                  Отново предлага Бюрото да разпространява сред членовете на ЕП повече „бели книги“ по политически въпроси от общ интерес, за да бъдат те подлагани на задълбочено обсъждане в рамките на политическите групи преди вземането на окончателно решение.

         Управлението на Парламента през 2011 г.

                  8.

                  Приветства факта, че на 22 септември 2011 г. представителите на Бюрото и на комисията по бюджети постигнаха споразумение относно допълнителни мерки за икономии, които впоследствие бяха включени в бюджета на Парламента за 2012 г.; твърдо счита, че тези мерки за интелигентни икономии на почти 40 000 000 EUR не се отразяват на ефективността на дейността на Парламента, нито на ресурсите, предоставяни на всеки член; призовава генералния секретар да информира Съвета и Комисията за постигнатите от Парламента резултати, като за целта да получи информация за техните действия и да изиска да бъде информиран за получените отговори; посочва при все това, че икономиите следва да се реализират чрез разходването на по-малко средства, а не чрез авансови плащания или забава на плащанията, нито чрез трансфери между бюджетите.

                  9.

                  Припомня на своя председател и генералния секретар своята резолюция от 6 февруари 2013 г. (11), в която „припомня приетото на пленарно заседание решение Съветът да представи до юни 2013 г. пътна карта относно трите работни места на ЕП и очаква от съответните комисии, генералния секретар и Бюрото да предоставят на членовете на ЕП актуални данни и информация за финансовото въздействие и въздействието върху околната среда на този начин на работа; предлага службите на ЕП за извършване на оценка на въздействието да разгледат този въпрос по отношение на влиянието, което оказва пълното или частично присъствие на ЕП върху съответните общности и региони, и да представят оценка до юни 2013 г., за да могат техните заключения да бъдат взети под внимание в контекста на следващата МФР“; посочва, че юни 2013 г. наближава с бързи стъпки.

                  10.

                  Отбелязва, че Парламентът е обвързан от Договора да осъществява дейността си от три работни места и че това означава допълнителни разходи; отбелязва също, че промяната на това положение не зависи от Парламента, а от държавите членки; призовава, следователно, държавите членки да преразгледат въпроса за седалището и работните места на Парламента в следващото преразглеждане на Договора чрез изменение на Протокол № 6.

                  11.

                  Отбелязва, че новият Финансов регламент (Регламент (ЕС, Евратом) № 966/2012) и правилата за неговото прилагане влязоха в сила на 1 януари 2013 г. и внесоха значителни промени във финансовото управление, по-специално чрез осигуряването на по-добро финансово управление и защитата на финансовите интереси на Съюза, въвеждане на финансови механизми, които дават възможност за мобилизирането на средства от трети страни в допълнение към средствата на Съюза и намаляване на бюрокрацията, като същевременно акцентът се измества от административната работа към изпълнението; насърчава службите на Парламента, както при миналите изменения на Финансовия регламент, да приложат тези правила незабавно и с възможно най-малко отрицателно въздействие върху администрацията на Парламента; би желал да бъде информиран преди началото на процедурата по освобождаване от отговорност във връзка с изпълнението на бюджета за финансовата 2012 година дали новият Финансов регламент е довел до намаляване на броя служители, които са необходими в сферата на финансовото управление.

                  12.

                  Приветства новия Кодекс за поведение на членовете на Европейския парламент във връзка с финансовите интереси и конфликтите на интереси, приет на пленарното заседание на 1 декември 2011 г.; отбелязва, че членовете на ЕП са длъжни да разкрият напълно дейностите извън Парламента, които извършват срещу възнаграждение, заплащането, което получават, и всяка друга дейност, която осъществяват и която би могла да породи конфликт на интереси; отбелязва освен това, че Кодексът забранява изрично на членовете на ЕП да приемат каквато и да е сума пари или друг вид подарък в замяна на оказването на влияние върху решенията на Парламента; отбелязва със задоволство, че се определят ясни правила относно приемането на подаръци и относно лобирането от страна на бивши членове на ЕП; очаква членовете на ЕП да бъдат запознати с мерките за изпълнение по подходящ начин, а декларациите — да бъдат проверявани на извадков принцип.

                  13.

                  Изразява загриженост предвид факта, че една година след влизането в сила на Кодекса за поведение мерките за изпълнение по отношение на член 5, параграф 3 — за гарантиране на прозрачност относно пътните, квартирните и дневните разноски на членовете на ЕП, плащани от трети страни, все още не са приети; посочва, че е належащо мерките за изпълнение да бъдат приети бързо; е твърдо убеден, че всички плащани от трети страни пътни, квартирни и дневни разноски в размер на 150 EUR или повече трябва да бъдат оповестявани.

                  14.

                  Призовава администрацията на Парламента да публикува всички декларации за финансови интереси на членовете на ЕП по години, в машинно четима форма в раздела с профилите на членовете на ЕП на уебсайта на Парламента.

                  15.

                  Отбелязва публикуването на социалния доклад, който дава ценна представа за човешките ресурси на Парламента; изисква докладът за 2012 г. да бъде публикуван преди края на септември 2013 г.; отбелязва освен това, че за периода 2010—2011 г. щатното разписание на Парламента се увеличи с 4 %, главно в резултат на новите отговорности и допълнителната работна натовареност във връзка с Договора от Лисабон и бъдещото присъединяване на Хърватия към Съюза.

                  16.

                  Призовава курсовете за обучение на персонала и особено интензивните езикови курсове да бъдат съобразени по-ефективно с работния график на различните видове служители на Парламента, в това число акредитираните парламентарни сътрудници.

                  17.

                  Препоръчва да се вземат мерки във връзка с препоръката на Сметната палата да се гарантира навременното регистриране на промените в личното положение на служителите и прилагането на система за своевременен контрол на тази информация.

                  18.

                  Посочва, че 2011 г. е втората пълна година, през която новият Устав на членовете на ЕП и Уставът на парламентарните сътрудници са в сила (и двата в сила от 14 юли 2009 г.); отбелязва, че мерките за прилагане на Устава на парламентарните сътрудници бяха изменяни четири пъти през тези две години за прилагането на дял VII от Условията за работа на другите служители на Европейските общности и мерките за прилагане въз основа на предложения от временната група за оценка и генералния секретар; припомня, че с изпълнението на дял VII от Условията за работа на другите служители на Европейския съюз беше създадена единна схема, която урежда статута на акредитираните парламентарни сътрудници, работещи в трите работни места на Парламента, и която замени двадесет и седемте различни национални системи на договорни отношения, данъчно облагане и социално осигуряване, както и че в момента няма доказателства за необходимостта от адаптиране на приложимите за парламентарните сътрудници правила, съдържащи се в дял VII от Условията за работа на другите служители на Европейските общности; предлага да се извърши цялостна оценка на Устава на парламентарните сътрудници, в т.ч. на възможните промени на правилника, преди следващите европейски избори.

         Доклад относно бюджетното и финансово управление
          (12)

                  19.

                  Отбелязва, че през 2011 г. Парламентът получи приходи в размер на 173 293 432 EUR (243 094 204 EUR през 2010 г.), които включват целеви приходи в размер на 23 815 077 EUR.

         Представяне на счетоводните сметки на Европейския парламент

                  20.

                  Обръща внимание на данните, въз основа на които бяха приключени счетоводните сметки на Парламента за финансовата 2011 година, а именно:

                              (в евро)

                                 а)   Налични бюджетни кредити

                              бюджетни кредити за 2011 г.

                              1 685 829 393

                              неавтоматични преноси от финансовата 2010 година:

                              9 240 000

                              автоматични преноси от финансовата 2010 година:

                              231 028 630

                              бюджетни кредити, съответстващи на целеви приходи за 2011 г.:

                              23 815 077

                              преноси, съответстващи на целеви приходи от 2010 г.:

                              110 017 852

                              Общо:

                              2 059 930 952

                                 б)   Усвояване на бюджетните кредити през финансовата 2011 година

                              поети задължения:

                              1 843 611 385

                              извършени плащания:

                              1 580 302 842

                              автоматично пренесени бюджетни кредити, включително кредитите, произтичащи от целеви приходи:

                              330 492 631

                              неавтоматично пренесени бюджетни кредити:

                              21 700 000

                              освободени бюджетни кредити:

                              126 481 634

                                 в)   Бюджетни приходи

                              получени през 2011 г.:

                              173 293 432

                                             г)

                                          Общ счетоводен баланс към 31 декември 2011 г.

                              1 565 534 440

                  21.

                  Отбелязва, че разрешените бюджетни кредити в първоначалния бюджет на Парламента за 2011 г. възлизат общо на 1 685 829 393 EUR, което е увеличение от 5 % спрямо бюджета за 2010 г. (1 607 363 235 EUR), както и че през 2011 г., за разлика от 2010 г., не е внасян коригиращ бюджет.

                  22.

                  Отбелязва, че през 2011 г. бяха поети задължения за 93 % (96 % през 2010 г.) от окончателните бюджетни кредити, като са освободени 6 % (3 % през 2010 г.), и че, както и през предходните години, е постигнат висок коефициент на изпълнение на бюджета; отбелязва освен това бързото увеличение на освободените бюджетни кредити, дължащо се в голяма степен на неплащането, през 2011 г., на годишната корекция на възнагражденията на персонала с 1,7 %, по решение на Съвета.

                  23.

                  Изразява загриженост предвид значителното увеличение на преносите към 2011 г. (240 268 630 EUR (13) и призовава за по-добро планиране на разходите; призовава администрацията да обърне тази тенденция при подготовката за бъдещите избори за Европейски парламент.

                  24.

                  Отбелязва, че бюджетните кредити за поети задължения в бюджета на Съюза за 2011 г. са с общ размер 141,9 милиарда евро, от които бюджетът на Парламента е 1 686 милиона евро; отбелязва освен това, че тази цифра представлява едва малко над 1 % от бюджета на Съюза и възлиза на 20 % от заделените общо за административни разходи на институциите на Съюза 8 454 милиона евро, в съответствие с Междуинституционалното споразумение между Европейския парламент, Съвета и Комисията за бюджетната дисциплина и доброто финансово управление.

                  25.

                  Приветства факта, че между 2011 и 2012 г. не бяха извършени сборни трансфери; призовава отново администрацията на Парламента да преследва целта за по-добро и по-ясно бюджетно планиране и бюджетна дисциплина; призовава я също така в интерес на бюджетната яснота разходите за сгради или другите разходи със сходен размер да бъдат включвани в бюджета отделно, вместо да се финансират от бюджетни редове с недостатъчна степен на усвояване на средствата.

                  26.

                  Отбелязва, че през 2011 г. четирите основни глави в бюджета на Парламента са „Длъжностни лица и срочно наети служители“, „Сгради и разходи, свързани с тях“, „Членове и разходи, свързани със сътрудниците на членовете на ЕП“, представляващи 70 % от общия размер на бюджетните кредити за поети задължения.

                  27.

                  Припомня, че сумата от 85,9 милиона евро, възстановена от Белгия на Парламента в началото на 2010 г. и предназначена за проекти за недвижими имоти, трябва да се разглежда като външни целеви приходи по смисъла на член 21 от Финансовия регламент.

         Отчети на Парламента

                  28.

                  Отбелязва, че при заверяването на окончателните отчети счетоводителят на Парламента декларира, че е получил достатъчна увереност, че отчетите дават вярна и точна представа за финансовото състояние на Парламента във всички съществени аспекти; отбелязва освен това неговото изявление, че не е бил запознат с други въпроси, които изискват изразяването на резерви от негова страна.

                  29.

                  Припомня решението на своя председател относно приемането на отчетите за финансовата 2011 година на 11 юли 2012 г.

         Декларация за достоверност на генералния секретар

                  30.

                  Приветства декларацията на генералния секретар от 24 април 2012 г., в качеството му на главен оправомощен разпоредител с бюджетните кредити, относно годишните отчети за дейността на разпоредителите с бюджетни кредити за 2011 г., в която декларира, че е получил достатъчна увереност, че бюджетът на Парламента е изпълнен в съответствие с принципите на доброто финансово управление и че установената рамка за контрол осигурява необходимите гаранции за законосъобразността и редовността на свързаните с отчетите операции.

         Годишни доклади на Сметната палата за финансовата 2011 година

         Становища на Сметната палата

                  31.

                  Приветства факта, че одитът на Сметната палата установява, че системите за наблюдение и контрол на административните разходи като цяло, които се изискват съгласно Финансовия регламент, са били ефективни и че плащанията на административните разходи през 2011 г. не са били засегнати от съществени грешки.

         Изплащане на социални надбавки на служителите

                  32.

                  Отбелязва конкретната констатация относно Парламента, съдържаща се в годишните доклади на Сметната палата за 2011 г., както и отговорите на Парламента, по отношение на информацията на разположение на службите на Парламента относно личното положение и положението на семейството на служителите, която не е била актуална или не е била обработена правилно, както и че в един от случаите това е довело до надплащане; отбелязва, че възстановяването на надплатените суми е започнало през ноември 2011 г. чрез удръжки от заплатата на съответния служител; насърчава обаче осъществяването на по-строг контрол, за да се избегне надплащането на суми в бъдеще.

         Правила за назначаване на акредитирани парламентарни сътрудници

                  33.

                  Отбелязва освен това, че съгласно вътрешния правилник за назначаване на акредитирани парламентарни сътрудници последните имат право да представят медицинското удостоверение и другите необходими документи за сключването на договор в срок от три месеца след датата на влизане в сила на договора им за първоначално назначаване и че тъй като тази дерогация противоречи на разпоредбите, посочени в членове 128 и 129 от Условията за работа на другите служители на Европейските общности, тези членове следва да бъдат приведени в съответствие с правилата, приложими по отношение на акредитираните сътрудници; отбелязва също, че по отношение на изискването във връзка с владеенето на езици в никой от десетте проверени случая в досиетата няма документи, свидетелстващи за извършени проверки.

                  34.

                  Подкрепя отговорите на Парламента в рамките на състезателната процедура със Сметната палата.

         Извършване на предварителна проверка на процедурите за назначаване

                  35.

                  Отбелязва констатацията на Сметната палата, че в тези процедури за назначаване на акредитирани парламентарни сътрудници в досиетата не са открити документи, доказващи, че са извършени предварителните проверки на документите за назначаване; отбелязва отговора на съответната служба на Парламента, че след преработка на контролните списъци и въвеждането на кръстосани проверки, документацията, удостоверяваща посочените предварителни проверки, отсега нататък ще се съхранява надлежно.

         Обществени поръчки

                  36.

                  Изразява съжаление, че Сметната палата констатира слабости при прилагането на критериите за подбор и възлагане в две от проверените десет процедури за възлагане на обществени поръчки на Парламента, като те са свързани с поддръжка на сгради и печатни услуги; призовава отново Бюрото да преразгледа всички контролни механизми в областта на обществените поръчки с цел да се гарантират най-конкурентните цени за предлаганите стоки и услуги.

                  37.

                  Изразява съжаление, че поради намаляване на административната тежест за поръчките с много ниска стойност, чиято цел е засилване на участието на МСП в процедури за възлагане на поръчки от този вид, администрацията не разполага с данни за броя на МСП, които са получили договори за изпълнение на поръчки с много ниска стойност; по тази причина Генералният секретариат не е в състояние да посочи дали намаляването на административната тежест действително е довело до засилено участие на МСП или не и следователно да покаже доколко ефективни са предприетите мерки; изисква да се контролира броят на МСП, които са получили договори за изпълнение на поръчки с много ниска стойност.

         Изслушване на вътрешния одитор и годишен доклад на вътрешния одитор

                  38.

                  Отбелязва, че по време на заседанието на компетентната комисия с вътрешния одитор, проведено на 22 януари 2013 г., вътрешният одитор представи своя годишен доклад, подписан на 26 юли 2012 г., и заяви, че през 2011 г. е извършил следната одитна дейност във връзка с администрацията на Парламента:

                              —

                              специфичен преглед на рамката за вътрешен контрол,

                              —

                              проследяване на действията във връзка с одита на процеса по възлагане на обществени поръчки в Генерална дирекция за председателството,

                              —

                              проследяване на действията във връзка с одита на надбавките за парламентарните сътрудници,

                              —

                              проследяване на действията във връзка с одита на изпълнението на исканията за плащане,

                              —

                              одит на процеса по възлагане на обществени поръчки и на изпълнението на договорите в Генерална дирекция за иновации и техническо обслужване,

                              —

                              одит на установяването на платежната ведомост,

                              —

                              проследяване на действията във връзка с одита на политиката в областта на сградите: планиране, оценка и управление на потребностите от помещения,

                              —

                              одит на процеса по възлагане на обществени поръчки в Генерална дирекция за комуникация.

                  39.

                  Посочва, че някои от най-съществените заключения в годишния доклад на вътрешния одитор са:

                              —

                              че одитът на надбавките за парламентарните сътрудници разкрива необходимостта от укрепване на нормативната уредба относно възнагражденията на частно наети местни сътрудници, чийто брой варира значително между членовете на ЕП, и от получаването на по-голяма увереност по отношение на услугите, предоставяни от доставчици на услуги,

                              —

                              че по отношение на процедурите за възлагане на обществена поръчка, провеждани от някои генерални дирекции, е необходима по-добра обосновка на прибягването до извънредни процедури на договаряне и да се гарантира, че резултатите от преговорите се основават на документирани анализи, които са измерими спрямо съответните критерии за икономическа ефективност,

                              —

                              че в няколко случая прилаганата методология за оценка на процедурата за възлагане на обществена поръчка не е била достатъчно документирана в докладите за оценка и протоколите или се е различавала от обявената в тръжните спецификации и че в метода за оценка, определен в спецификациите, критерият „цена“ трябва да има достатъчна тежест спрямо другите критерии и трябва да гарантира използването на най-доброто съотношение „цена—качество“.

                  40.

                  Отбелязва и подкрепя становищата, изразени от вътрешния одитор относно:

                              —

                              значението, за някои отдели, на прилагането на новите централни насоки във връзка с чувствителните длъжности и управлението на риска, на разработването на показатели за изпълнение, на попълването на документацията процедурите за вътрешен контрол и управление и на намаляването на забавянията при заверяването на бюджетните разходи,

                              —

                              важността да се гарантира, че по време на процедура за възлагане на обществена поръчка комисията за оценка напълно, ясно и изчерпателно обосновава своите заключения в доклада си и че нищо в процеса на оценяване не подсказва наличието на неравно третиране на оферентите.

         Одит на рамката за вътрешен контрол

                  41.

                  Припомня, че след първоначалното преразглеждане на рамката за вътрешен контрол през 2003 и 2004 г. бяха изготвени 14 одитни доклада, обхващащи всички отдели и централните служби и съдържащи 452 съгласувани действия, насочени към подобряването на общите равнища на:

                              —

                              спазване на минималните стандарти за вътрешен контрол на институцията,

                              —

                              постигането на основните цели на институцията в областта на контрола (съответствие с приложимите закони, разпоредби и политики; надеждност на информацията за управлението и отчитането; както и икономичност, ефективност и ефикасност на операциите).

         Оставащи „незавършени действия“

                  42.

                  Припомня, че през периодите 2005—2006 г. и 2007—2008 г. бяха проведени редица последващи одити на изпълнението на 452 действия, а в един отдел с висок дял на незавършени действия – и през 2009 г.; подчертава, че в резултат на тази поредица от одити е установено, че 68 действия от първоначалния преглед на рамката за вътрешен контрол са били незавършени в края на 2010 г.

                  43.

                  Отбелязва със задоволство, че службата за вътрешен одит продължава да отдава приоритет на прегледа на рамката за вътрешен контрол, започнат през 2003 г.; отбелязва факта, че към 30 септември 2011 г., след поредица последващи одити, 38 от общо 452 първоначално договорени действия остават незавършени; приветства факта, че никое от тези действия не е класифицирано от службата за вътрешен одит като „критично“; призовава ръководителите на отдели и централното ръководство да изпълнят оставащите 38 просрочени „незавършени действия“ преди края на настоящия парламентарен мандат.

                  44.

                  Приветства факта, че през юни 2011 г. дружество на външни оценители е удостоверило, че службата за вътрешен одит на Парламента в най-висока степен отговаря на определението за вътрешен одит и спазва Етичния кодекс и стандартите; насърчава службата за вътрешен одит да използва добрата основа, която вече е изградена, и да приведе допълнително службата за вътрешен одит в съответствие с водещите практики; отчита, че през втората половина на 2011 г. службата за вътрешен одит вече е изпълнила няколко важни елемента на получените предложения за подобряване и че останалата част от плана за действие трябваше да бъде изпълнена през периода до края на 2012 г.

                  45.

                  Подчертава, че в съответствие с политиката на прозрачност спрямо гражданите на Съюза, след известно време на уебсайта на Парламента следва да се публикува обобщение на броя и вида на извършените вътрешни одити, отправените препоръки и действията, предприети по тях; би желал да бъде информират кои от тези документи все още не са направени обществено достояние и по какви причини.

         Последващи действия на генералния секретар по отношение на резолюцията за освобождаване от отговорност във връзка с изпълнението на бюджета за 2010 г.

                  46.

                  Приветства писмените отговори на резолюцията за освобождаване от отговорност във връзка с изпълнението на бюджета за 2010 г., предоставени на комисията по бюджетен контрол на 16 ноември 2012 г.; въпреки това изразява съжаление, че не е било възможно да получи тези отговори преди началото на процедурата по освобождаване от отговорност във връзка с изпълнението на бюджета за финансовата 2011 година; очаква, че за процедурата по освобождаване от отговорност във връзка с изпълнението на бюджета за финансовата 2012 година ще е възможно да се проведе размяна на мнения между генералния секретар и комисията по бюджетен контрол преди края на октомври 2013 г.

                  47.

                  Приветства официалното решение за прекратяване връчването на наградата за журналистика, която през 2011 г. е довела до разходи в размер на 154 205 EUR, както беше предложено от комисията по бюджетен контрол и гласувано в пленарна зала в доклада относно освобождаването от отговорност във връзка с изпълнението на бюджета за финансовата 2010 година; отчита, че контактите с журналисти в държавите членки са били засилени чрез организирането на тематични семинари в столиците, като по този начин се използва съществуващият административен капацитет на Парламента и същевременно на журналистите се предоставя възможност да разменят мнения с членовете на Парламента и да разберат в пълна степен структурата и ролята на Парламента в законодателния процес.

                  48.

                  Изисква за втори път, след като през 2010 г. беше отправено първото искане по отношение на процедурата по освобождаване от отговорност във връзка с изпълнението на бюджета, да бъде изготвен пълен доклад за развитието на проектите за безплатен софтуер на Парламента от гледна точка на използването и потребителите в Парламента, взаимодействието с гражданите и дейностите по възлагане на обществени поръчки; приканва за втори път да се направи цялостно проучване на задълженията на Парламента съгласно член 103 от неговия Правилник за дейността по отношение на безплатния софтуер и отворените стандарти; изразява съжаление, че възможностите на безплатния софтуер и отворения код не се използват по-широко в информационната инфраструктура на Парламента.

                  49.

                  Отбелязва отговора на генералния секретар, в който се посочва, че през 2011 г. надбавки от парламента са били изплатени във връзка с договорите на 1 599 акредитирани сътрудници и 2 868 местни сътрудници.

         Управление на администрацията на Парламента

                  50.

                  Подчертава отличното качество на услугите по устни и писмени преводи на Парламента; отбелязва, че те продължават да представляват значителна част от бюджета на Парламента; отбелязва, че решението за „ефективно използване на ресурсите за пълно езиково многообразие в устните преводи“, взето от Бюрото през 2011 г., повишава ефективността на услугите по устен превод и намалява техните структурни разходи; призовава Парламента да представи подробен документ за структурата на разходите за писмен и устен превод, както и мерки за по-нататъшно намаляване на тези разходи и подобряване на ефективността на услугите, без да се застрашава цялостното качество.

                  51.

                  Отбелязва, че 192 членове на персона докладват пряко на генералните директори, без да минават през директор; изисква от генералния секретар да преразгледа това положение, за да гарантира, че не се създават неофициални „кабинети“ на генералните директори; изисква от генералния секретар да включи в прегледа оценка на степените, правомощията и отговорностите на тези служители.

         Отчети за дейността, представени от генералните директори

                  52.

                  Отбелязва, че генералните директори се отчитат ежегодно относно изпълнението на своите задачи в отчети за дейността, които представляват инструмент за вътрешно управление, чиято основна цел е да дадат на генералния секретар ясна представа за работата на администрацията и особено за евентуалните слабости; отбелязва, във връзка с годишните отчети за дейността за финансовата 2011 година, че никой разпоредител с бюджетни кредити не е включил в своята декларация резерви поради установени от генералните директори значителни проблеми в начина, по който са били използвани средствата, или невъзможност на процедурите за контрол да гарантират законосъобразността и редовността на операциите.

                  53.

                  Посочва, че към отчета за дейността на всяка генерална дирекция е приложен списък с изключения, в който са изброени дерогациите от действащите разпоредби и стандартните процедури; изразява загриженост, че за някои дирекции броят на тези изключения остава висок и предлага да се положат още усилия, за да не се налага да се прибягва до това средство за коригиране на необичайни ситуации.

         Генерална дирекция за председателството

                  54.

                  Приветства поетия от Генерална дирекция за председателството ангажимент да продължи да подобрява финансовото управление чрез задълбочен преглед на различните аспекти на изпълнението на бюджета и свързаните с това процедури; отбелязва по-специално усилията, предприети в областта на развиването на осведомеността на персонала относно процедурите за възлагане на обществени поръчки и бюджетните операции.

                  55.

                  Отново заявява, че сигурността е изключително чувствителна сфера във всеки парламент и това е така в още по-голяма степен в многонационален парламент с голяма популярност и постоянни посещения от държавни и правителствени ръководители; отбелязва, че в помещенията на Парламента в Брюксел средно на ден има 12 000 човека.

                  56.

                  Отбелязва приемането с единодушие от Бюрото на „Новата глобална концепция за сигурност“ на 6 юли 2011 г., която включва идеята за запазване на различните входове на Парламента за различни категории потребители; изисква да бъде информиран относно изпълнението на „Новата глобална концепция за сигурност“ до края на 2013 г.

                  57.

                  Отбелязва, че Парламентът очаква изпълнението на задачите в областта на сигурността от вътрешни служби да намали разходите в Брюксел и Страсбург с 11 250 000 EUR в периода 2013—2016 г. и с 5 640 000 EUR за всяка следваща година; би желал да получи увереността, че ще бъдат установени и поддържани най-високи стандарти за целева сигурност с помощта на програма за непрекъснато обучение; изисква ежегоден доклад с подробни данни за развитието на разходите на службата за охрана, в т.ч. нарасналите разходи за пенсиите на служителите, които работят в тези служби, както и предприетите мерки за гарантиране на обхвата и качеството на услугите.

                  58.

                  Отново изразява желанието си членовете на ЕП да подлежат на електронен контрол при влизане или излизане от помещенията на Парламента, с цел да се повиши сигурността.

                  59.

                  Изисква да получи информация от Генералния секретариат относно процедурата, която трябва да се следва при оценката на общия регистър за прозрачност, която следва да се осъществи през 2013 г., в съответствие с междуинституционалното споразумение от 2011 г.

                  60.

                  Отбелязва, че децата на над 1 500 служители посещават Европейските училища и че следователно е изненадан да научи, че Парламентът не участва по никакъв начин в управлението на системата на Европейските училища.

                  61.

                  Призовава генералния секретар да проучи какво би могло да бъде участието на Парламента в управлението на системата на Европейските училища, като се има предвид големият брой служители, които разчитат на тях за образованието на децата си, и да докладва на компетентната комисия до края на годината.

         Генерална дирекция по финанси

         Пътническа агенция

                  62.

                  Отбелязва факта, че договорът с настоящата пътническа агенция изтича на 31 декември 2013 г. и е започнала подготовката на нова покана за подаване на оферти; изразява съжаление, че макар възможността за финансов одит да е предвидена в договора, такава възможност не е предвидена за евентуален одит на структурата и резултатите от дейността на пътническата агенция; настоява, че бъдещият договор следва да включва възможността за междинни и окончателни финансови одити и одити на изпълнението; както беше поискано от комисията по бюджетен контрол, приветства факта, че администрацията ще може също така да използва външни експерти при изготвянето на тръжната документация и по време на процедурата по подбор, като по този начин се гарантира, че Парламентът избира най-доброто решение, което ще доведе до значително опростяване и до намаляване на разходите; подчертава, че новият договор следва да взема предвид най-доброто съотношение между цена и качество и между ползи и разходи при конкурентни цени.

         Генерална дирекция за комуникация

         Политика на Парламента в областта на комуникацията

                  63.

                  Приветства завършения от Бюрото на 23 март 2011 г. план за действие за периода 2011—2014 г., който цели изпълнението на актуализираната комуникационна стратегия на Парламента; отбелязва, че планът за действие е съсредоточен върху парламентарните избори през 2014 г. и че в него са определени 21 конкретни дейности за повишаване на осведомеността на гражданите относно законодателната работа на Парламента и за насърчаване на тяхното участие в нея.

                  64.

                  Приветства факта, че новият посетителски център отбелязва успех, ако се съди по броя на посетителите (253 000), които е посрещнал през първата година от дейността си.

                  65.

                  Настоява, че бюджетът за комуникации трябва да се използва единствено за предоставяне на фактическа информация на гражданите относно политиките на Съюза; подчертава, че същото се отнася и до дейностите в социалните медии.

                  66.

                  Изразява съжаление, че броят на зрителите на парламентарния телевизионен канал Europarl TV, въпреки че е нараснал през 2011 г. в сравнение с 2010 г. (14), продължава да бъде много нисък по отношение на преките индивидуални ползватели (с изключение на зрителите, които гледат канала благодарение на споразуменията за партньорство с регионалните телевизионни станции), въпреки значителното финансиране, което каналът все още получава през 2011 г. и което възлиза на близо 8 000 000 EUR (позиция 3 2 4 6); изразява съжаление освен това, че за Europarl TV не е направена оценка на съотношението ползи/разходи, въпреки че това беше изискано на пленарно заседание в резолюция на Парламента относно освобождаването от отговорност във връзка с изпълнението на бюджета за финансовата 2010 година; отбелязва решението на Бюрото от 12 декември 2012 г. за прилагане на редица реформи с оглед постигане на значителни спестявания; очаква такава оценка на съотношението ползи/разходи да бъде представена преди процедурата по освобождаване от отговорност във връзка с изпълнението на бюджета за финансовата 2012 година.

                  67.

                  Изразява загриженост относно нарасналите разходи, свързани с наградата LUX през 2011 г. (15); призовава за по-ефективно от гледна точка на разходите управление на тази награда и затова предлага, с оглед постигане на тази цел, вътрешният одитор да предвиди преглед на нейното управление; настоятелно предлага да бъде определен недвусмислен таван на разходите за това събитие.

                  68.

                  Отбелязва, че на 26 септември 2011 г. Бюрото одобри бизнес план за Дома на европейската история в Брюксел и че Комисията е обявила готовността си да направи неуточнена вноска за покриване на текущите разходи по проекта и ще съобщи на Парламента преди края на лятото на 2013 г. условията на това участие; изразява съжаление, че не се очаква никаква вноска от страна на Комисията по отношение на разходите за започване на проекта.

                  69.

                  Приветства новата процедура, която дава възможност за възстановяването на надплатени суми при плащания за посрещане на посетителски групи; счита, че е жалко, че възможността за плащане по банков път е на разположение само за преводи към лични сметки, без да се предвиждат преводи към сметки на организации; изразява загриженост относно съществения риск за сигурността, свързан с извършването на плащания в брой за посетителски групи, като въпросните суми могат да надхвърлят 30 000 EUR, при което Парламентът разпределя до 388 000 EUR на ден; посочва, че Директива 2005/60/ЕО на Европейския парламент и на Съвета от 26 октомври 2005 г. за предотвратяване използването на финансовата система за целите на изпирането на пари и финансирането на тероризъм (16) изисква да се обръща особено внимание при сделки, включващи суми над 15 000 EUR, сума, която редовно се надвишава при плащанията на Парламента за посетителите.

         Генерална дирекция за вътрешни политики на ЕС

                  70.

                  Изтъква, че през юли 2011 г., с решение на Бюрото, в рамките на Генерална дирекция за вътрешни политики на ЕС е създадена Дирекция за оценка на въздействието и европейската добавена стойност; отбелязва, че основната цел на дирекцията е да предоставя на Парламента независими оценки на въздействието, за да подкрепи неговата законодателна дейност; приветства факта, че създаването на дирекцията не е оказало отражение върху бюджета.

         Генерална дирекция за иновации и техническо обслужване

         Политика на Парламента в областта на информационните технологии

                  71.

                  Призовава за цялостен анализ от независим орган на доброто финансово управление, ефективността и ефикасността на договорите с външни доставчици на услуги в областта на информационните технологии, в частност по отношение на:

                              —

                              оценката на нуждите,

                              —

                              метода на подбор,

                              —

                              най-подходящия вид договор,

                              —

                              вероятността за загуба на управленски контрол поради прекомерно възлагане на външни изпълнители, както и

                              —

                              прозрачността на механизма за определяне на таксите/фактуриране.

                  72.

                  Изразява съжаление относно прекомерната зависимост от външен (технически) опит, особено в секторите на информационните технологии, в резултат от структурни дисбаланси между вътрешните и външните ресурси; изтъква, че при възлагането на дейности в областта на информационните технологии на външни изпълнители следва винаги да се гарантира, че управлението и контролът на тази функция остава в рамките на Парламента и че заплахите за сигурността и поверителността на данните са правилно оценени и намалени.

         Генерална дирекция за инфраструктури и логистика

                  73.

                  Призовава генералния секретар да представи план на Бюрото за предприемане на мерки във връзка с ресторантьорските услуги и тяхното подобряване с оглед на нарасналия брой на клиентите в столовете, ресторантите и баровете на Парламента (общият обем на дейността е нараснал с около 150 % от 2002 до 2011 г., от 1,472 милиона клиенти през 2002 г. до 3,711 милиона клиенти през 2011 г.).

         Политика на Парламента в областта на сградния фонд

                  74.

                  Отбелязва следните решения, взети от Бюрото през 2011 г., в контекста на средносрочната стратегия в областта на сградния фонд, приета през 2010 г., за осъществяване на редица важни проекти с оглед въвеждането на сградите в експлоатация от началото на следващия парламентарен мандат:

                              —

                              в Брюксел: закупуването на сградата „TREBEL“ и подписването на договор за дългосрочно наемане на сградата „Montoyer 70“ с възможност за закупуването ѝ,

                              —

                              в Страсбург: закупуването на сградата „Vaclav Havel“, за да могат Омбудсманът и неговите служители да се преместят там и по този начин да се освободи офисно пространство за членовете на Парламента в централните сгради,

                              —

                              в Люксембург: продължаване на обновяването и разширяването на сградата „Konrad Adenauer“ при условията, определени от Бюрото в неговото решение от 12 януари 2012 г., при засилено сътрудничество с люксембургската държава,

                              —

                              в София: предварителният договор за закупуването на новата сграда за Дома на Европа, София, за 9 милиона евро, беше подписан на 7 юли 2011 г.,

                              —

                              прилагането на подобрена политика на поддръжка в Брюксел и Страсбург, за да се гарантира максимална безопасност и оптимално използване на инфраструктурата,

                              —

                              стартирането, предвид възрастта на най-старите сгради от сградния фонд на Парламента, на системна политика за обновяване, въз основа на предварително определен график.

                  75.

                  Отчита, че през 2011 г. е създадена нова методология за проучване и придобиване на недвижими имоти, подобна на разпоредби, приети от Комисията; отбелязва, че по новата методология прозрачността и конкуренцията ще бъдат повишени допълнително чрез публикуването в Официален вестник на документи, свързани с придобиването; отбелязва, че новата методология вече е приложена от комитета, занимаващ се със сградите, при разглеждане на заявленията и офертите, получени за проучването на пазара на недвижими имоти в Брюксел, т.е. замяната на сградите „Eastman“ и „Montoyer 63“ и търсенето на нови помещения.

                  76.

                  Изтъква, че една стратегия в областта на недвижимите имоти и сградите трябва да взема предвид и повишаващите се разходи за поддръжка на закупените сгради.

                  77.

                  Отбелязва, че не са били избрани кандидати във връзка с поканата за представяне на оферти за проекта за сградата „Konrad Adenauer“, тъй като предложените цени, подадени в отговор на поканата за представяне на оферти, са били много по-високи от прогнозите; подкрепя решението на оправомощения разпоредител с бюджетни кредити да не възлага обществената поръчка; очаква общата цена на проекта да не надвишава очакваните през октомври 2011 г. 482,7 милиона евро.

                  78.

                  Отбелязва в тази връзка, че всички договори, финансирани от Парламента, свързани с изграждането на сгради и довършителни работи, следва да бъдат обект на процедура, която се провежда при осигуряване на конкуренция на възможно най-широка основа, и винаги на европейско равнище; препоръчва, в случай че по изключение се използва процедурата на договаряне, цените да се основават на строителните разходи, включително строги разумни маржове за икономическите оператори.

                  79.

                  Изразява съжаление, че за втори път са открити структурни дефекти в сгради на Парламента, този път в дървените греди на тавана на заседателната зала на Парламента в Брюксел; призовава Генерална дирекция за инфраструктури и логистика да направи пълен преглед на структурното състояние на всички сгради на Парламента, като се започне с тези, за които все още е в сила гаранцията на строителния предприемач относно скрити дефекти, ако е възможно с подкрепата на няколко избрани експерти от компетентните национални служби в областта на строителството на различни държави членки и при пълноценно използване на наличните в Парламента експертни познания; призовава генералния секретар скоро да представи на Бюрото план с всички технически подробности за тези строителни работи, както и съответните разходи.

         Възлагане на обществени поръчки

                  80.

                  Подчертава, че е от съществено значение процедурите за възлагане на обществени поръчки да отговарят на нуждите на Парламента и да помагат за тяхното удовлетворяване; подчертава, че те следва да са съобразени с нормативните изисквания и основните принципи, свързани с възлагането на обществени поръчки, с разпоредбите на договорите и с критериите, използвани в процедурата за оценка на офертите, както и да бъдат предмет на подходящи системи за контрол, за да се наблюдава изпълнението на поръчките, подадени въз основа на рамковите договори.

                  81.

                  Обръща внимание на факта, че процедурите за възлагане на обществени поръчки засягат различни интереси, но не винаги съгласувани между публичния и частния сектор и че възлагането на обществени поръчки е област, криеща високи рискове, която изисква непрекъснато специално внимание и в която постоянното предварително планиране на потребностите е от решаващо значение.

                  82.

                  Подчертава, че в резултат на сложна правна рамка и много сложни фактически изисквания, на всеки етап от процедурата за възлагане на обществени поръчки (първоначална оценка на нуждите, подготовка на поканата за участие в тръжна процедура, изготвяне на поканите за участие в тръжна процедура и тръжните условия, контакт с оферентите, отваряне на офертите, оценка на офертите, решение за възлагане на поръчка, сключване на договори) съществуват значителни рискове за постигането на целите.

                  83.

                  Припомня, че в процеса на възлагането на обществени поръчки вероятността от потенциални конфликти на интереси не трябва да се отхвърля, а в тази връзка трябва да се вземат съответни мерки и че Парламентът следва да укрепи и да поддържа механизмите си за проверка, за да се осигурява правилно управление и да се предотвратяват потенциални конфликти на интереси.

                  84.

                  Отбелязва, че през 2011 и 2012 г. службата за вътрешен одит е извършила задълбочен одит на процедурите за възлагане на обществени поръчки и изпълнението на договорите в Генерална дирекция за иновации и техническо обслужване и че окончателният доклад, приет през юни 2012 г., съдържа план за действие от шест точки за предприемане на действия във връзка с повдигнатите въпроси, отбелязва освен това, че с ръководителите на Генерална дирекция за иновации и техническо обслужване е постигнато съгласие този план за действие да бъде изпълнен до 31 декември 2012 г.; посочва, че по своето естество тръжните спецификации са изключително сложни, тъй като те комбинират няколко лота, технически профили и методи за изпълнение на договора.

                  85.

                  Приветства факта, че посоченият одит стига до заключението, че Генерална дирекция за иновации и техническо обслужване е успяла да отстрани много от процедурните пропуски, забелязани при първия напречен одит на възлагането на обществени поръчки, осъществен през 2005 и 2006 г.; отбелязва със съжаление обаче, че са установени следните недостатъци:

                              —

                              комплексният подход към процедурата за възлагане на обществени поръчки по ITS 08 показва неефикасност,

                              —

                              съществуват значителни възможности за повишаване на дела на външните услуги в сферата на информационните технологии, както и

                              —

                              прибягването до извънредни процедури на договаряне трябва да бъде по-добре обосновано и резултатите от договарянето да се основават на документирани анализи, които са измерими спрямо съответни показатели за икономическа ефективност.

         Годишен доклад относно възложените обществени поръчки

                  86.

                  Отбелязва, че въз основа на информацията, предоставена от отделите, които са разпоредители с бюджетни кредити, централните служби изготвиха годишния доклад до бюджетния орган относно възложените обществени поръчки през 2011 г., и отбелязва също така следната разбивка на всички поръчки, възложени през 2011 и 2010 г.:

                              Вид на договора

                              2011 г.

                              2010 г.

                              Брой

                              В проценти

                              Брой

                              В проценти

                              Услуги

                              162

                              68 %

                              145

                              67 %

                              Доставки

                              42

                              18 %

                              40

                              19 %

                              Строителство

                              29

                              12 %

                              27

                              12 %

                              Сгради

                              5

                              2 %

                              4

                              2 %

                              Общо

                              238

                              100 %

                              216

                              100 %

                              Вид на договора

                              2011 г.

                              2010 г.

                              Стойност (EUR)

                              В проценти

                              Стойност (EUR)

                              В проценти

                              Услуги

                              367 969 100

                              64 %

                              171 589 038

                              67 %

                              Доставки

                              158 467 814

                              27 %

                              45 467 211

                              17 %

                              Строителство

                              33 142 238

                              6 %

                              22 128 146

                              8 %

                              Сгради

                              15 881 213

                              3 %

                              22 269 303

                              9 %

                              Общо

                              575 460 365

                              100 %

                              261 453 698

                              100 %

                        (Годишен доклад относно обществените поръчки, възложени от Европейския парламент, 2011 г., стр. 5)

                  87.

                  Отбелязва разбивката на обществените поръчки, възложени през 2011 и 2010 г., по вид на използваната процедура, както следва:

                              Вид на процедурата

                              2011 г.

                              2010 г.

                              Брой

                              В проценти

                              Брой

                              В проценти

                              Открита

                              89

                              37 %

                              72

                              33 %

                              Ограничена

                              11

                              5 %

                              6

                              3 %

                              Процедура на договаряне

                              133

                              56 %

                              138

                              64 %

                              Състезателен диалог

                              2

                              1 %

                              Изключение

                              3

                              1 %

                              Общо

                              238

                              100 %

                              216

                              100 %

                              Вид на процедурата

                              2011 г.

                              2010 г.

                              Стойност (EUR)

                              В проценти

                              Стойност (EUR)

                              В проценти

                              Открита

                              408 913 061

                              71 %

                              143 603 024

                              55 %

                              Ограничена

                              126 310 563

                              22 %

                              10 456 576

                              4 %

                              Процедура на договаряне

                              30 974 647

                              5 %

                              107 394 098

                              41 %

                              Състезателен диалог

                              4 668 600

                              1 %

                              Изключение

                              4 593 494

                              1 %

                              Общо

                              575 460 365

                              100 %

                              261 453 698

                              100 %

                        (Годишен доклад относно обществените поръчки, възложени от Европейския парламент, 2011 г., стр. 6–7)

                  88.

                  Отбелязва, че от общо 238 обществени поръчки, възложени през 2011 г., 100 броя, на стойност 535 милиона евро, са възложени след открита или ограничена процедура, а 133 броя, на стойност 31 милиона евро, са възложени след процедура на договаряне.

         Политически групи (бюджетна позиция 400)

                  89.

                  Отбелязва, че през 2011 г. бюджетните кредити, записани по позиция 400, са усвоени, както следва:

                              Група

                              2011 г.

                              2010 г.

                              Годишни бюджетни кредити (17)

                              Собствени средства и пренесени бюджетни кредити

                              Разходи

                              Процент на усвояване на годишните бюджетни кредити

                              Суми, пренесени към следващия период

                              Годишни бюджетни кредити

                              Собствени средства и пренесени бюджетни кредити

                              Разходи

                              Процент на усвояване на годишните бюджетни кредити

                              Суми, пренесени към следващия период (2011 г.)

                              РРЕ (преди РРЕ-DЕ)

                              20 336

                              1 918

                              20 442

                              100,42 %

                              1 832

                              19 990

                              2 392

                              20 662

                              103,36 %

                              1 720

                              S&D (преди PSE)

                              14 302

                              5 499

                              13 696

                              95,76 %

                              6 105

                              14 011

                              4 629

                              13 359

                              95,35 %

                              5 281

                              ALDE

                              6 477

                              2 416

                              6 676

                              103,07 %

                              2 217

                              6 262

                              2 240

                              6 160

                              98,37 %

                              2 342

                              Verts/ALE

                              4 025

                              1 242

                              3 820

                              94,91 %

                              1 447

                              3 896

                              1 188

                              3 893

                              99,92 %

                              1 191

                              GUE/NGL

                              2 535

                              1 088

                              2 553

                              100,71 %

                              1 070

                              2 531

                              1 065

                              2 525

                              99,76 %

                              1 071

                              UEN

                              —

                              —

                              IND/DEM

                              —

                              —

                              ECR

                              3 831

                              720

                              3 375

                              88,09 %

                              1 176

                              3 648

                              398

                              3 362

                              92,16 %

                              684

                              EFD

                              2 088

                              835

                              2 046

                              98,03 %

                              876

                              2 201

                              419

                              1 799

                              81,74 %

                              821

                              Независими членове на Парламента

                              1 270

                              409

                              924

                              72,72 %

                              413

                              1 234

                              248

                              828

                              67,10 %

                              409

                              Общо

                              54 866

                              14 126

                              53 514

                              97,53 %

                              15 137

                              53 773

                              12 579

                              52 588

                              97,80 %

                              13 519

                                 След европейските избори през 2009 г. групите UEN и IND/DEM престанаха да съществуват и бяха създадени две нови групи – ECR и EFD.

         Европейски политически партии и европейски политически фондации

                  90.

                  Отбелязва, че през 2011 г. бюджетните кредити, записани по позиция 402, са усвоени, както следва (18):

                              Партия

                              Съкращение

                              Собствени средства (19)

                              Безвъзмездни средства от ЕП

                              Общо приходи

                              Безвъзмездни средства от ЕП като % от допустимите разходи (макс. 85 %)

                              Излишък или загуба на приходи (трансфер към резерви)

                              Европейска народна партия

                              РРЕ

                              1 801

                              6 184

                              7 985

                              85 %

                              269

                              Партия на европейските социалисти

                              PES

                              939

                              4 118

                              5 057

                              85 %

                              51

                              Европейска либерална, демократическа и реформистка партия

                              ELDR

                              672

                              1 816

                              2 488

                              85 %

                              52

                              Европейска зелена партия

                              EGP

                              686

                              1 299

                              1 985

                              84 %

                              204

                              Алианс на европейските консерватори и реформисти

                              AECR

                              204

                              633

                              837

                              85 %

                              0

                              Партия на европейската левица

                              EL

                              241

                              847

                              1 088

                              85 %

                              64

                              Европейска демократическа партия

                              PDE

                              73

                              371

                              444

                              85 %

                              0

                              Европейски свободен алианс

                              ALE

                              128

                              392

                              520

                              85 %

                              8

                              Демократи за ЕС

                              EUD

                              20

                              167

                              187

                              85 %

                              –19

                              Европейско християнско политическо движение

                              ECPM

                              72

                              260

                              332

                              84 %

                              4

                              Европейски алианс за свобода

                              EAF

                              71

                              368

                              439

                              85 %

                              6

                              Общо

                              4 907

                              16 455

                              21 362

                              85 %

                              639

                  91.

                  Отбелязва, че през 2011 г. бюджетните кредити, записани по позиция 403, са усвоени, както следва (20):

                              Фондация

                              Съкращение

                              Свързана с партия

                              Собствени средства (21)

                              Безвъзмездни средства от ЕП

                              Общо приходи

                              Безвъзмездни средства от ЕП като % от допустимите разходи (макс. 85 %)

                              Център за европейски изследвания

                              CES

                              РРЕ

                              711

                              3 865

                              4 575

                              85 %

                              Фондация за европейски прогресивни изследвания

                              FEPS

                              PES

                              514

                              2 709

                              3 223

                              85 %

                              Европейски либерален форум

                              ELF

                              ELDR

                              146

                              805

                              951

                              85 %

                              Зелена европейска фондация

                              GEF

                              EGP

                              152

                              851

                              1 002

                              85 %

                              Трансформ Европа

                              TE

                              EL

                              134

                              549

                              683

                              85 %

                              Институт на европейските демократи

                              IED

                              PDE

                              35

                              191

                              226

                              85 %

                              Организация за европейско междудържавно сътрудничество

                              OEIC

                              EUD

                              7

                              108

                              116

                              85 %

                              Център „Maurits Coppieters“

                              CMC

                              ALE

                              44

                              250

                              294

                              85 %

                              Нова посока

                              ND

                              AECR

                              114

                              566

                              680

                              85 %

                              Европейска християнска политическа фондация

                              ECPF

                              ECPM

                              25

                              115

                              140

                              82 %

                              Европейска фондация за свобода

                              EFF

                              EAF

                              51

                              236

                              287

                              82 %

                              Общо

                              1 933

                              10 244

                              12 177

                              85 %

         Екологосъобразен Парламент

                  92.

                  Отбелязва, че освен предоставените от град Страсбург 40 велосипеда, Парламентът има 10 собствени служебни велосипеда, които са на разположение на членовете и служителите на Парламента по време на сесиите в Страсбург; отново изисква тези бройки да се увеличат значително с оглед на ограничените свързани разходи и голямото търсене.

                  93.

                  Счита, че следва да се разгледа възможността за екологични подобрения и интелигентни спестявания в бюджета на Парламента чрез различни работни методи и модерни технологии, които са по-екологосъобразни и по-евтини, без да възпрепятстват работата на Парламента, включително използването на телеконференции.

                  94.

                  Би желал да получи информация относно общия обем кВт/ч, произведен от слънчевите панели на Европейския парламент.

                  95.

                  Отново изразява своята подкрепа за пилотния проект за „Електронна комисия“; настоятелно предлага на членовете на ЕП да бъде дадена възможност в тази връзка да избират дали да получават или не документация на хартия по време на заседанията на комисиите, с цел значително да се намали използването на хартия в Парламента.

         (1)  ОВ L 68, 15.3.2011 г.

         (2)  ОВ C 348, 14.11.2012 г., стр. 1.

         (3)  ОВ C 164, 9.6.2012 г., стр. 1.

         (4)  ОВ C 344, 12.11.2012 г., стр. 1.

         (5)  ОВ C 348, 14.11.2012 г., стр. 130.

         (6)  ОВ L 248, 16.9.2002 г., стр. 1.

         (7)  ОВ L 298, 26.10.2012 г., стр. 1.

         (8)  PE 349.540/Bur/ann/def.

         (9)  ОВ C 4 E, 7.1.2011 г., стр. 20.

         (10)  ОВ C 161 E, 31.5.2011 г., стр. 258.

         (11)  Приети текстове, P7_TA(2013)0048.

         (12)  Доклад относно бюджетното и финансово управление – Раздел I – Европейски парламент – Финансова 2011 година (ОВ C 164, 9.6.2012 г., стр. 1).

         (13)  Автоматични преноси: 231 028 630 EUR, неавтоматични преноси: 9 240 000 EUR.

         (14)  Преки посещения на месец на уебсайта: 2010 г.: 30 000; 2011 г.: 39 559.

         (15)  Сумите през 2011 г.: 573 722 EUR; сумите през 2010 г.: 380 666 EUR.

         (16)  ОВ L 309, 25.11.2005 г., стр. 15.

         (17)  Всички суми са в хиляди евро.

         След европейските избори през 2009 г. групите UEN и IND/DEM престанаха да съществуват и бяха създадени две нови групи – ECR и EFD.

         (18)  Източник: протоколи от заседанията на Бюрото i) от 26 юни 2012 г., точка 34 (Докладна записка на генералния секретар D(2012)31558, PE469.487/BUR) и ii) от 30 август 2012 г., точка 26 (Докладна записка на генералния секретар D(2012)42643.

         (19)  Всички суми са в хиляди евро.

         (20)  Източник: протоколи от заседанията на Бюрото i) от 26 юни 2012 г., точка 34 (Докладна записка на генералния секретар D(2012)31558, PE469.487/BUR) и ii) от 30 август 2012 г., точка 26 (Докладна записка на генералния секретар D(2012)42643.

         (21)  Всички суми са в хиляди евро.


title: Решение (ЕС) 2016/1750 на Съвета от 17 юни 2016 година относно сключването от името на Европейския съюз на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, що се отнася до неговите разпоредби относно задълженията, свързани със съдебното сътрудничество по наказателноправни въпроси и определението за престъпления

text:
               1.10.2016

               BG

               Официален вестник на Европейския съюз

               L 268/6

         РЕШЕНИЕ (ЕС) 2016/1750 НА СЪВЕТА
   от 17 юни 2016 година
   относно сключването от името на Европейския съюз на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, що се отнася до неговите разпоредби относно задълженията, свързани със съдебното сътрудничество по наказателноправни въпроси и определението за престъпления
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 82, параграф 1 и член 83 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид становището на Европейския парламент,
   като има предвид, че:

               (1)

               Сключването от Световната здравна организация (СЗО) на Рамковата конвенция за контрол на тютюна (РККТ) беше одобрено от името на Общността с Решение 2004/513/ЕО на Съвета (1).

               (2)

               В съответствие с решения 2013/744/ЕС (2) и 2013/745/ЕС (3) на Съвета Протоколът за премахване на незаконната търговия с тютюневи изделия към РККТ на СЗО („Протоколът“) беше подписан на 20 декември 2013 г., при условие на сключването му на по-късна дата.

               (3)

               Протоколът представлява значителен принос към международните усилия за премахване на всички форми на незаконна търговия с тютюневи изделия, като по този начин се води борба с избягването на данъчните и митническите задължения и се допринася за намаляване на доставките на тютюневи изделия в съответствие с член 15 от РККТ на СЗО. Протоколът допринася също за безпрепятственото функциониране на вътрешния пазар на тютюневи продукти, като същевременно се гарантира високо ниво на защита на общественото здраве.

               (4)

               Протоколът обхваща области, свързани със съдебното сътрудничество по наказателноправни въпроси, определението за престъпления и полицейското сътрудничество. Доколкото членове 14, 16, 19, 23, 26, 27, 29 и 30 от Протокола могат да се прилагат чрез мерките, попадащи в обхвата на тези области, тези разпоредби попадат в обхвата на част трета, дял V от Договора за функционирането на Европейския съюз.

               (5)

               Чрез законови актове Съюзът е установил общи правила в областите на съдебното сътрудничество по наказателноправни въпроси и определението за престъпления (4). Членове 14, 16, 26, 29 и 30 от Протокола могат да засегнат общите правила или да променят техния обхват. Протоколът следва да бъде одобрен от името на Съюза по отношение на въпросите, които са единствено от компетентността на Съюза, доколкото Протоколът може да засегне тези общи правила или да промени техния обхват.

               (6)

               Със сключването на Протокола Съюзът няма да упражнява споделена компетентност, следователно държавите членки запазват своята компетентност в областите, включени в обхвата на Протокола, които не засягат общите правила или не изменят обхвата на тези общи правила.

               (7)

               Ирландия е обвързана с акта на Съвета от 26 юли 1995 г. и с Рамково решение 2001/500/ПВР и следователно участва в приемането на настоящото решение.

               (8)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, Обединеното кралство не участва в приемането на настоящото решение и не е обвързано от него, нито от неговото прилагане.

               (9)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (10)

               Решение (ЕС) 2016/1749 на Съвета (5), прието успоредно с настоящото решение, се отнася до сключването от името на Съюза на Протокола, с изключение на неговите разпоредби относно задълженията, свързани със съдебното сътрудничество по наказателноправни въпроси и определението за престъпления.

               (11)

               Протоколът следва да бъде одобрен по отношение на въпросите, които попадат в областите на компетентност на Съюза,

         ПРИЕ НАСТОЯЩОТО РЕШЕНИЕ:
   Член 1
   Протоколът за премахване на незаконната търговия с тютюневи изделия към Рамковата конвенция на СЗО за контрол на тютюна по отношение на членове 14, 16, 26, 29 и 30, свързани със съдебното сътрудничество по наказателноправни въпроси и определението за престъпления, се одобрява от името на Съюза.
   Текстът на Протокола е приложен към настоящото решение.
   Член 2
   Председателят на Съвета посочва лицето или лицата, упълномощено(и) да депозира(ат) от името на Съюза:

               а)

               инструмента, посочен в член 44, параграф 1 от Протокола;

               б)

               декларацията за компетентност, съдържаща се в приложението към настоящото решение, в съответствие с член 44, параграф 3 от Протокола.

         Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Люксембург на 17 юни 2016 година.

            За Съвета

            Председател

         J.R.V.A. DIJSSELBLOEM

      (1)  Решение 2004/513/ЕО на Съвета от 2 юни 2004 г. относно сключването на Рамковата конвенция на Световната здравна организация (СЗО) за контрол на тютюна (ОВ L 213, 15.6.2004 г., стр. 8).

      (2)  Решение 2013/744/ЕС на Съвета от 9 декември 2013 г. за подписване, от името на Европейския съюз, на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, по отношение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество (ОВ L 333, 12.12.2013 г., стр. 73).

      (3)  Решение 2013/745/ЕС на Съвета от 9 декември 2013 г. за подписване, от името на Европейския съюз, на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, с изключение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество (ОВ L 333, 12.12.2013 г., стр. 75).
   Рамково решение на Съвета 2001/500/ПВР от 26 юни 2001 г. относно прането на пари, идентифицирането, проследяването, замразяването, изземването и конфискацията на средствата и приходите от престъпна дейност (ОВ L 182, 5.7.2001 г., стр. 1);

      (4)  Акт на Съвета от 26 юли 1995 г. за съставяне на Конвенция за защитата на финансовите интереси на Европейските общности (ОВ C 316, 27.11.1995 г., стр. 48).

      (5)  Решение (ЕС) 2016/1749 на Съвета от 17 юни 2016 г. относно сключването от името на Европейския съюз на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, с изключение на разпоредбите, които попадат в обхвата на част трета, дял V от Договора за функционирането на Европейския съюз (вж. страница 1 от настоящия брой на Официален вестник).

      ПРИЛОЖЕНИЕ

         ДЕКЛАРАЦИЯ ЗА КОМПЕТЕНТНОСТ НА ЕВРОПЕЙСКИЯ СЪЮЗ ПО ВЪПРОСИТЕ, ОБХВАНАТИ ОТ ПРОТОКОЛА ЗА ПРЕМАХВАНЕ НА НЕЗАКОННАТА ТЪРГОВИЯ С ТЮТЮНЕВИ ИЗДЕЛИЯ

         (СЪГЛАСНО ЧЛЕН 44 ОТ ПРОТОКОЛА)

      Европейският съюз (ЕС) представя в съответствие с член 44 от Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна („Протокол към РККТ“) следната декларация за компетентност, в която се посочват категориите и областите на политиката, по отношение на които държавите — членки на ЕС, са предоставили компетентност на ЕС в областите, обхванати от Протокола към РККТ.
      1.   Общи принципи

      Категориите и областите на компетентност на Съюза са определени в членове 2—6 от ДФЕС. Когато Договорите предоставят на ЕС изключителна компетентност в определена област, само ЕС може да законодателства и да приема правно обвързващи актове, докато държавите членки имат тази възможност единствено ако са оправомощени за това от ЕС или с цел прилагането на актовете на ЕС. Когато Договорите предоставят на ЕС компетентност, споделена с държавите членки в определена област, ЕС и държавите членки могат да законодателстват и да приемат правно обвързващи актове в тази област. Държавите членки упражняват своята компетентност, доколкото ЕС не е упражнил своята. Държавите членки упражняват отново своята компетентност, доколкото ЕС е решил да спре да упражнява своята.
      Що се отнася до сключването на международни споразумения, за областите на политиката, изброени в член 3, параграф 1 от ДФЕС, единствено ЕС разполага с компетентност да предприема действия. За областите на политиката, изброени в член 4, параграф 2 от ДФЕС, ЕС и държавите членки споделят компетентността, но единствено ЕС разполага с компетентност да предприема действия, когато предвиденото действие е необходимо, за да се даде възможност на Съюза да упражнява вътрешната си компетентност, или доколкото разпоредбите на споразумението могат да засегнат общите правила или да променят обхвата им по смисъла на член 3, параграф 2 от ДФЕС; доколкото това не е така (т.е. условията на член 3, параграф 2 от ДФЕС не са изпълнени), държавите членки могат да упражняват своята компетентност да предприемат действия в тези области на политиката.
      Областите на компетентност, които не са предоставени на ЕС по силата на Договорите, са области на компетентност на държавите — членки на ЕС.
      ЕС ще уведоми надлежно за всяка съществена промяна в обхвата на своите правомощия в съответствие с член 44 от Протокола, без това да представлява необходимо условие за упражняването на компетентността му по въпроси, уредени от Протокола към РККТ.
      2.   Изключителна компетентност на ЕС

                  2.1.

                  ЕС има изключителна компетентност по отношение на въпросите, уредени с Протокола към РККТ, които попадат в обхвата на общата търговска политика на ЕС (член 207 от ДФЕС).

                  2.2.

                  Освен това ЕС разполага с изключителна компетентност по отношение на въпросите, уредени с Протокола към РККТ, които попадат в обхвата на митническото сътрудничество (член 33 от ДФЕС), сближаването на законодателствата в областта на вътрешния пазар (членове 113 и 114 от ДФЕС), съдебното сътрудничество по наказателноправни въпроси (член 82 от ДФЕС) и определението за престъпления (член 83 ДФЕС), само дотолкова, доколкото разпоредбите на акт на Съюза установяват общи правила, които може да бъдат засегнати или променени в обхват от разпоредбите на Протокола към РККТ.
                  Поместеният по-долу списък на актове на Съюза показва степента, до която Съюзът е упражнявал вътрешната си компетентност в тези области в съответствие с Договора за функционирането на ЕС. Обхватът на изключителната компетентност на Съюза, произтичаща от тези актове, трябва да бъде преценен, като се вземат предвид точните разпоредби за всяка мярка, и по-специално степента, до която тези разпоредби създават общи правила, чийто обхват има опасност да бъде засегнат или изменен от разпоредбите на Протокола към РККТ или с приет в рамките на изпълнението му акт.

                              —

                              Директива 2014/40/ЕС на Европейския парламент и на Съвета от 3 април 2014 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (ОВ L 127, 29.4.2014 г., стр. 1);

                              —

                              Директива 2005/60/ЕО на Европейския парламент и на Съвета от 26 октомври 2005 г. за предотвратяване използването на финансовата система за целите на изпирането на пари и финансирането на тероризъм (ОВ L 309, 25.11.2005 г., стр. 15);

                              —

                              Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1);

                              —

                              Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (ОВ L 9, 14.1.2009 г., стр. 12);

                              —

                              Директива 2011/64/ЕС на Съвета от 21 юни 2011 г. относно структурата и ставките на акциза върху обработен тютюн (ОВ L 176, 5.7.2011 г., стр. 24);

                              —

                              Рамково решение на Съвета 2001/500/ПВР от 26 юни 2001 г. относно прането на пари, идентифицирането, проследяването, замразяването, изземването и конфискацията на средствата и приходите от престъпна дейност (ОВ L 182, 5.7.2001 г., стр. 1);

                              —

                              Акт на Съвета от 26 юли 1995 година за съставяне на Конвенция за защитата на финансовите интереси на Европейските общности (ОВ C 316, 27.11.1995 г., стр. 48).

            3.   Компетентност на държавите членки

      За други обхванати от Протокола към РККТ въпроси, които не са посочени в раздели 2.1 и 2.2 и за които ЕС няма изключителна компетентност, компетентност продължават да имат държавите членки.